Madis Kallas		
Regionaal- ja Põllumajandusministeerium	
	
 	06.12.2023 nr 2.1-9/6328 - 1	

	
	
Kinnisasjade võõrandamisest		

Austatud Madis Kallas	

Tallinna linn kavandab rajada Kesklinna, Lasnamäe ja Pirita linnaosasid ühendava ligi üheksa kilomeetri pikkuse Klindipargi, mis pakub võimaluse tuua esile klindipealse erilisus ja ainulaadsus, viies külastaja läbi erinevate teekonna lõikude ning tutvustades neid erinevate linnaruumiliste sekkumiste kaudu. Kogu klindipealne teekond on ühendatud olemasoleva linnaruumi ja liikumisvõrgustikuga ning seetõttu saab seda tulevikus läbida ka üksikute lõikude kaupa. Klindipargi eesmärgiks on teha sellest alast meeldiv ja turvaline vaba aja veetmise rohekoridor kõigile.
Planeeritav Klindipark algab Tartu maanteest ja kulgeb kuni Pallasti sillani mööda Lasnamäe tänavat, seejärel jätkub mööda Valge tänava äärt kuni Narva maanteeni välja. Klindipargi põhiosaks kujuneb aga Mäe tänavast algav Suhkrumäe paekallas, mis kannab ka olulist kultuuriajaloolist rolli: sealsetest paemurdudest on Lasnamäe lubjakivi murtud juba muinasajast saadik ja üle Eesti ehitiste ning kindluste müüridesse laotud. Edasi kulgeb kavandatav pargiala piki Narva maantee äärset nõlva ja lõpeb Pirita jõeorus.
Klindipark läbib valdavalt Tallinna linna omandis olevaid kinnistuid, vähesel määral eraomandis olevaid kinnistuid ning samuti ka riigi omandis olevaid alljärgnevaid kinnistuid:
1. Narva mnt 126 (katastritunnus 78401:115:2380);
2. Mäe tn 1b (katastritunnus 78401:101:3388);
3. Neemiku tn 6 (katastritunnus 78401:101:2904);
4. Mäe tn 6 (katastritunnus 78401:101:5340);
5. Kose tee 96 (katastritunnus 78401:101:3382);
6. Vabaõhukooli tee 29 (katastritunnus 78402:208:0052);
7. Vabaõhukooli tee 23 (katastritunnus 78402:208:0055);
8. Priisle tee 19 (katastritunnus 78401:101:3234);
9. Narva mnt 180 (katastritunnus 78403:308:0031).
Eelpool nimetatud riigi omandis olevatest kinnistutest Tallinna linnale Klindipargi rajamiseks vajamineva maa ulatus (kas tervikuna või osaliselt) selgub täpsemalt Klindipargi projekteerimise käigus. Tallinna Keskkonna- ja Kommunaalameti kinnitusel soovitakse 2024-2025 aastatel projekteerida Klindipargi ruumilõigud Mäe tn 1b, Mäe tn 6 ja Neemiku tn 6 kinnisasjadele.
Palume Regionaal- ja Põllumajandusministeeriumil säilitada eelpool nimetatud riigi omandis olevad kinnistud riigi maareservina ja mitte kavandada nende võõrandamist, kuni on selgunud Klindipargi rajamise lõplik asukoht.
Lisame Tallinna Strateegiakeskuse poolt antud selgitused Klindipargi kohta:
Klindipark moodustab olulise osa „Tallinna 2035 arengustrateegia“ rohelisest liikumisvõrgustikust mille eesmärk on luua sidus ja toimiv rohetaristu, mis kaitseb elurikkust, suurendab rekreatsioonivõimalusi ja linlaste keskkonnateadlikkust. Klindipargi loomist toetab ka „Tallinna säästva energiamajanduse ja kliimamuutustega kohanemise kava 2030“, kus linna rohevõrgustikul on võtmeroll linna mikrokliima parendamisel ning kliimariskide mõju leevendamisel. Klindipargi rajamine on samuti otseselt seotud ka ÜRO kestliku arengu tegevuskavas seatud kestliku arengu eesmärkidega, sh eesmärk 3 („Hea tervis ja heaolu“), eesmärk 11 („Kestlikud linnad ja kogukonnad“), eesmärk 15 („Elurikkus ja maismaaökosüsteemid“) ja eesmärk 18 („Kultuur“).
Klindipargi eesmärk on linna laiema rohevõrgustiku sidustamine, sh luua võimalus linnas kulgev paekivipaljand terviklikuks rohevõrgustikuks ja linnaosasid ühendavaks koridoriks põimida. Klindipargi olemus linna kontekstis on kahetine. Ühest küljest on tegemist sihtkohaga, mis tõmbab jalutajaid, tervisesportlasi, uudistajaid nii Lasnamäelt ja Piritalt kui ka teistest linnaosadest. Teisalt on tegemist omamoodi liikumisruumiga, mis ühendab neidsamu linnaosi omavahel.
Allpool on väljatoodud, kuidas Klindipargi projekti raames tagatakse kvaliteetse ruumi aluspõhimõtete rakendamine (kvaliteetse ruumi põhialused töötati välja Rahandusministeeriumi juures 2019. a tegutsenud ruumiloome töörühma eestvedamisel):
Aja – ja asjakohasus: Klindipargi visioon on siduda olemasolevad, kuid hetkel killustatud ning eraldiseisvad ruumiosad terviklikuks rohealade süsteemiks, mis toimib rekreatiivalana, tagab ökoloogiliste väärtuste kaitse ja säilimise ning on ühendatud linnaosade ning loodusaladega.
Otstarbekus: Projekti eesmärk on siduda olemasolevad lineaarpargi ruumiosad terviklikuks rohealade süsteemiks. See annab võimaluse tuua esile linna läbiva Põhja-Eesti klindi erilisus ja ainulaadsus, viies külastaja läbi erinevate teekonna lõikude ning tutvustades nende piirkondade loodus, pärandi -ja kultuurilugu linnaruumiliste sekkumisest kaudu.
Kohandatavus: Klindiparki paigutatavate rajatiste arhitektuurilise ja konstruktsioonilise lahenduse väljatöötamisel on eesmärgiks rajatiste funktsionaalsus, kohandatavus, vastupidavus ning kujunduslik sobivus keskkonda.
Säästlikkus ja tõhusus: Projekti eesmärk ei ole radikaalselt muuta olemasolevat keskkonda, vaid tuua esile klindipealse erilisus, kus teekond viib külastaja läbi erinevate ruumiosade, tutvustades neid linnaruumiliste sekkumiste kaudu. Maastikuarhitektuurses lahenduses sekkutakse haljastuse kujundusse minimaalselt. Olemasolevad väärtuslikud loodusalad säilitatakse praegusel kujul ning tundlikumatele aladele on välditud suunavate radade ja puhketegevuste kavandamist. Looduslikult tundlikumate piirkondade puhul on eesmärk eelkõige teadvustada inimestele nende olemasolu ning vähendada tallamiskoormust.
Kliimakohasus ja keskkonnasõbralikkus: Klindipargi üheks fookuseks on olemasoleva loodusliku ilme säilitamine, elurikkuse kaitse ja ökoloogilise sidususe tagamine. Keskkonna hüved moodustavad samuti olulise osas avaliku ruumi visioonist, mille eesmärgiks on toetada üleminekut vähem süsihappegaasiheiteid tekitavale ja ressursse säästvale linnakeskkonnale. Rohelised ja looduspõhised lahendused ning ringmajandust toetavad tegevused panustavad Tallinna kliimaneutraalsuse eesmärgi saavutamisele aastaks 2050.
Sotsiaalne sidusus: Klindipargi üheks fookuseks on ökoloogilise funktsiooni omavaheline sidumine ning sotsiaalsete, puhkeotstarbeliste, liikumise ja teiste funktsioonide kombineerimine. Klindipark aitab parandada kogukondade füüsilist ja vaimset heaolu ning loob olulist lisaväärtust Kesklinna, Lasnamäe, Pirita linnaosadesse. Lisaks on projekti üks eesmärke julgustada katsetama võimalusi säästlikeks looduspõhisteks lahedusteks ja tegevusteks, mis toetavad kohalikke kogukondi läbi oskuste õppe ja harimise.
Mitmekesisus: Projekti eesmärk on asjakohase linnaplaneerimise, loodusega arvestamise ja õigete hooldusvõtetega tagada mõlemat: pakkuda linnaelustikule olulisi elupaiku, võimaldada inimestel selle elustikuga tutvust teha ning nautida roheala pakutavaid hüvesid. Eesmärk oli leida kompromiss suureneva inimkoormuse ja ala kaitse-eesmärkide vahel.
Klindipargi projekti eskiislahendus on maastikuarhitektuuriliselt kõrge kvaliteediga, see on loodud tunnustatud volitatud maastikuarhitektide ja arhitektide poolt (Sfäär Planeeringud OÜ) ning eskiislahendus valiti 2022.aastal läbiviidud arhitektuurikonkursi tulemusel ja konkursi võidutöö on Nihestus.

Lugupidamisega	

	
(allkirjastatud digitaalselt)	
Hardi Alliksaar	
ameti juhataja

	

	
Koopia:	Maa-amet	

Hiie Kaber
6404301 hiie.kaber@tallinnlv.ee